Dalgħodu qsamt din l-ittra ta' sieħbi l-fotografu ġenjali Daniel Cilia f'ħakka t'għajn għax dherli li hekk kien xieraq. Illejla, xtaqt nesprimi ħsieb qasir – għax fuq il-midja soċjali, issib min joqmos farka. X'faqar ta' valuri soċjali qed inħaddnu f'dan il-pajjiż! Farka ta' ġebla b'amministrazzjoni li temmen li ġaladarba twaddab tikka flus fuq xi festival jew anniversarju kulturali, tqis ruħha bla dnub u tintefa twaddab l-ewwel ġebla fuq kull preġju verġni li dan l-ispeċi ta' ġens irnexxielu jrawwem bi tbatija tul eluf ta' snin! Inħossni tassew diżappuntat, speċjalment jien li bħal numru ta' kollegi bis-sens, għandi l-pjaċir naħdem sabiex forsi nrawwmu ftit kburija fil-kultura ta' dan il-poplu. Xbajt f'pajjiż fejn kulħadd idur mal-lewża, jilgħabha tal-qaddis imma mbagħad fil-verità ħadd ma għandu l-bajd jaqbad il-barri minn qrunu. Xbajt b'poplu li la jaf u lanqas irid jirrispetta l-identità tiegħu; jekk qatt kellu. Xbajt b'poplu jimmasturba għal xi festival kulturali, jippoppa sidru fil-folla biex mingħalih ikun kulturalment sensittiv, jixrob tazza nbid wara oħra f'xi bar kuwl li fetaħ il-Belt, jeċita ruħu għall-artist barrani li jmiss, ibeżlaq f'termini diffiċli biex taparsi jifhem fil-kultura, umbagħad wara l-bank tax-xogħol matul il-ġimgħa ikun qed jippermetti kull tip ta' sfeġju. Xbajt u sinċerament ma narax soluzzjonijiet qalb din l-apatija. It-titlu ta' din l-ittra lill-Editur minn Daniel Cilia huwa tassew f'waqtu – u nażżarda ngħid, iktar wiesgħa u traġiku minn kemm jidher f'dan il-każ partikolari f'Għawdex.